**Dar ce vise au măreţe…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În rochiţe vişinii,

Cu buline ca de smoală,

Patru buburuze mici

Să înveţe vin la şcoală.

Şcoala cea de buburuze

A văzut-o cineva?

E zidită din petale

Albe ca de catifea.

Din băncuţe parfumate

Se înalţă acum toate,

Prima lor învăţătoare

Le învaţă cum să zboare.

Cât mai sus, cât mai departe,

Dintr-o floare-n altă floare,

Patru buburuze mici

Vor s-ajungă pân-la soare.

Soarele mirat şopteşte:

– Buburuze îndrăzneţe,

Mici, micuţe, dar ce vise,

Dar ce vise au măreţe…

Morala:

Poţi să fii un uriaş,

Dar dacă nu faci nimic,

Dacă nu visezi să zbori

Vei rămâne slab şi… mic.

Şi oricât de mic nu-i fi

Vei ajunge mare, mare –

Visul, munca şi dorinţa

Te înalţă pân-la soare.